Ítalski fréttavefurinn TUTTOmercato birtir í dag frétt um að Birkir Bjarnason sé með góð tilboð í höndunum frá Frakklandi og Bandaríkjunum . Birkir er að leita sér að nýju liði eftir að hafa runnið út á samningi hjá Al-Arabi í Katar fyrr í þessum mánuði . Birkir hefur sterklega verið orðaður við ítalska A-deildarliðið Genoa og er sagður eiga í viðræðum við liðið . TUTTOmercato segist hins vegar hafa heimildir fyrir því að franska úrvalsdeildarliðið Toulouse og lið frá New York í bandarísku atvinnumannadeildinni hafi áhuga á að fá Birki í sínar raðir og séu reiðubúin að greiða Birki hærri laun en Genoa . Toulouse er sem stendur í neðsta sæti frönsku úrvalsdeildarinnar eftir 20 umferðir . Ekki kemur fram hvaða lið í New York er á höttunum eftir Birki , en tvö lið í borginni leika í bandarísku atvinnumannadeildinni , liðin New York City FC og New York Red Bulls . Birkir er sagður vera áhugasamur um að fara aftur til Ítalíu en umboðsmaður hans hefur unnið að því að útvega eins og hálfs árs samning hjá Genoa . Birkir lék áður með ítölsku liðunum Pescara og Sampdoria .